nakon europske komisije

Europska komisija poručila je u ponedjeljak kako očekuje da Hrvatska i Slovenija provedu arbitražnu odluku o granici, a sada su se oglasili i iz NATO-a.

Sjevernoatlantski savez tako poručuje kako je to bilateralno pitanje koje "dvije zemlje trebaju riješiti na obostranu korist", donosi tiskano izdanje Večernjeg lista. Podsjetimo, sličan stav imaju i Sjedinjene Američke Države.

Naime, slovenska vojska nalazi se na teritoriju Svete Gere koji je prema presudi hrvatski, ali je i odluka suda da oni nemaju nadležnost narediti im da se premjeste.

Riječ je o rijetkom, ako ne i jedinom slučaju da vojnici jedne države saveznice borave na tlu druge države saveznice koja ih nije pozvala niti im naknadno dopustila taj boravak.

Iz NATO objašnjavaju kako su Hrvatska i Slovenija dragocjene članice tog saveza.

"Obje države doprinose različitim naporima koje Atlantski savez čini na jačanju sigurnosti u euroatlantskom području".

Poručuju da su obje zemlje, budući da su potpisnice Washingtonskog sporazuma, obvezne "mirnim putem riješiti međunarodne nesuglasice".